贈江清卿
作者：張孝祥
朝代：宋

paragraphs: 吾友林少穎，讀書不計屋。
抄書手生繭，照書眼如燭。
往時羣玉府，上直對床宿。
夜半聞吾伊，我睡已再熟。
此君抱高節，雪柏映霜竹。
造物乃兒戲，卧病在空谷。
尚能作手書，寄我成一束。
我懶更愧渠，終歲不報復。
今來見江子，少穎儼在目。
不必不如師，惟子肖甚速。
持身嚴法律，自愛比冰玉。
學官冷徹骨，三月食無肉。
危坐談仁義，口吻若布穀。
時能從我游，騎馬踏溪淥。
定自我輩人，胸次不碌碌。
惟皇開洪業，大厦非一木。
豈有梁棟姿，而令久淹辱。
願子益寵珍，即日馬首北。
我懷山林去，掃迹混樵牧。
躬耕得薄少，持用供水菽。
稍遠聲利場，真勝萬鍾祿。
但恨與子別，醉語成諄複。
因書寄少穎，以寫我心曲。